દર વર્ષે જાન્યુઆરી માસમાં પાસીઘાટ ખાતે અરુણાચાલ ટુરિઝમ ‘બ્રહ્મપુત્ર દર્શન’ નામે ઉત્સવ ઉજવે છે. સમગ્ર ઉત્તર-પૂર્વના પ્રદેશની જીવનદાતા બ્રહ્મપુત્રના સન્માન સ્વરૂપે ઉજવાતા આ ઉત્સવોની શરૂઆત દેશની મહાનદીઓના પાણીના સંમિશ્રણથી થાય છે, જે ભારતીય સંસ્કૃતિની વિવિધતામાં એકતાની વિશિષ્ટતાને પરિષ્કૃત કરે છે. આ સમયે પશ્ચાદભૂમાં બોલાતાં વેદમંત્રો અનેરું વાતાવરણ સર્જે છે. ઉત્સવ દરમ્યાન અરૂણાચલ પ્રદેશમાં વસતી વિવિધ જાતિઓના પ્રતિનિધિ નૃત્ય, તેમની હસ્તકળા અને વિવિધ વ્યંજનો માણવા મળે છે.